חואן ברנאט

**חואן ברנאט ולאסקו** (בספרדית: **Juan Bernat Velasco**, נולד ב-1 במרץ 1993 בקויירה שבספרד) הוא כדורגלן ספרדי המשחק בעמדת המגן השמאלי באייבר מהליגה הספרדית השנייה. לזכות ברנאט 11 הופעות במדי נבחרת ספרד.

## קריירת מועדונים
### ולנסיה
ברנאט נולד בעיר קויירה הנמצאת בקהילה האוטונומית של ולנסיה. ברנאט שיחק בקבוצות הנוער של ולנסיה, וערך הופעה בקבוצות הבוגרות כאשר שיחק בקבוצת המילואים בליגה הספרדית השלישית, וסייע לה להעפיל אל הליגה הספרדית השנייה. בשנת 2011 ברנאט עלה לסגל של הקבוצה הבכירה, וערך בכורה ב-27 באוגוסט באותה שנה בניצחון על ראסינג סנטאנדר. עם זאת, מיעט לשחק בקבוצה הבכירה באותה עונה, ושיחק בעיקר בקבוצת המילואים. ב-28 בנובמבר 2012 הבקיע ברנאט את שערו הראשון בקבוצה הבכירה, במשחק גביע המלך נגד יאגוסטרה, וכעבור כשנה הבקיע לראשונה במשחק ליגה, נגד אלצ'ה. במהלך תקופתו בוולנסיה, שיחק ברנאט בעמדת הקשר השמאלי, ובהמשך בעמדת המגן השמאלי.

### באיירן מינכן
ב-7 ביולי 2014 חתם ברנאט על חוזה לחמש שנים בבאיירן מינכן, תמורת 10 מיליון אירו. ברנאט ערך את הופעת הבכורה שלו בקבוצה בהפסד 0–2 לבורוסיה דורטמונד בגמר הסופר קאפ הגרמני. את שערו הראשון במדי באיירן מינכן כבש ב-30 בינואר 2015 בתבוסה 1–4 לוולפסבורג. ברנאט הרבה לשחק בהרכב של פפ גוארדיולה כבר בעונתו הראשונה, כאשר הוא משחק בעיקר כקשר שמאלי וכמגן שמאלי. בעונת הבכורה שלו בקבוצה זכה ברנאט עם הקבוצה באליפות הבונדסליגה. בעונת 2015/16, זכה ברנאט עם באיירן מינכן בדאבל, ובשתי העונות הבאות, 2016/17 ו-2017/18, זכה עם הקבוצה באליפות הבונדסליגה. ברנאט, בארבע עונותיו בבאיירן, הגיע עם הקבוצה שלוש פעמים לחצי גמר ליגת האלופות ופעם אחת לרבע הגמר, אך שימש בעיקר שחקן מחליף לדויד אלאבה.

### פריז סן-ז'רמן
ב-31 באוגוסט 2018 נמכר ברנאט מבאיירן מינכן לפריז סן-ז'רמן מליגת העל הצרפתית תמורת 15 מיליון אירו. ברנאט חתם על חוזה בפריז סן-ז'רמן לשלוש שנים. ב-14 בספטמבר ערך את הופעתו הבכורה בקבוצה בניצחון 0–4 על סנט אטיין. ב-6 בנובמבר הבקיע את שערו הראשון במדי פריז בתיקו 1-1 נגד נאפולי בליגת האלופות. ברנאט זכה באליפויות בשתי העונות הראשונות שלו בקבוצה, ובעונת 2019/20 אף הגיע עם קבוצתו לגמר ליגת האלופות 2020, בו הפסידה פריז סן ז'רמן 1-0 לקבוצתו הקודמת של ברנאט, באיירן מינכן. ברנאט שיחק 80 דקות בגמר זה. באותה עונה זכה ברנאט עם פריז סן ז'רמן גם בגביע הצרפתי ובגביע הליגה הצרפתית. בספטמבר 2020 נפצע ברנאט במשחק ליגה מול מץ, והחמיץ בעקבות זאת  את כל יתרת עונת 2020/21, בה קבוצתו לא זכתה באליפות. באותה תקופה הוארך חוזהו של ברנאט בפריז סן ז'רמן עד לסיום עונת 2024/25. ברנאט חזר למגרשים באוקטובר 2021, ובעונת 2021/22 ערך 15 הופעות ליגה, וזכה באליפות נוספת. בעונת 2022/23 ברנאט חזר לשחק באופן קבוע, וזכה עם קבוצתו באליפות נוספת. 

### השאלות לבנפיקה ליסבון ולוויאריאל
ב-1 בספטמבר 2023 הושאל ברנאט לבנפיקה ליסבון לעונה אחת. ברנאט הרבה להיפצע בעונת 2023/24, וערך בה שבע הופעות בלבד בכל המסגרות. ב-31 באוגוסט 2024 הושאל ברנאט שוב, והפעם לויאריאל מהלה ליגה. בינואר 2025 שוחרר הן מפריז סן-ז’רמן והן מויאריאל.

### חטאפה
ב-3 בפברואר 2025, מעט אחרי ששוחרר מוויאריאל, חתם ברנאט בחטאפה עד לתום עונת 2024/25.

## קריירה בינלאומית
ברנאט שיחק בכל נבחרות הנוער והצעירים של ספרד. ברנאט זכה עם נבחרת ספרד באליפות אירופה בכדורגל עד גיל 19, שנערכה בשנת 2012 באסטוניה, וערך בכורה בנבחרת ספרד הבוגרת בשנת 2014, במוקדמות יורו 2016, וכבש את שערו הראשון נגד נבחרת לוקסמבורג.

## תארים
;באיירן מינכן:
* אליפות גרמניה: 2014/15, 2015/16, 2016/17, 2017/18
* הגביע הגרמני: 2015/16
* הסופר קאפ הגרמני: 2016, 2017, 2018

;פריז סן-ז'רמן
* אליפות צרפת (4): 2018/2019, 2019/2020, 2021/2022, 2022/2023
* הגביע הצרפתי: 2019/2020
*גביע הליגה הצרפתי: 2019/2020
*הסופר קאפ הצרפתי: 2020, 2022

;נבחרות ספרד:
* אליפות אירופה בכדורגל עד גיל 19: 2012

## קישורים חיצוניים

קטגוריה:כדורגלנים ספרדים
קטגוריה:מגני כדורגל ספרדים
קטגוריה:כדורגלני ולנסיה
קטגוריה:כדורגלני באיירן מינכן
קטגוריה:כדורגלני פריז סן-ז'רמן
קטגוריה:כדורגלני בנפיקה ליסבון
קטגוריה:כדורגלני ויאריאל
קטגוריה:כדורגלני חטאפה
קטגוריה:כדורגלני נבחרת ספרד
קטגוריה:ספורטאים ספרדים בצרפת
קטגוריה:ספורטאים ספרדים בגרמניה
קטגוריה:ספורטאים ספרדים בפורטוגל
קטגוריה:ספרדים שנולדו ב-1993